Lackovič, Marek, poslanec NR SR (2024-02-02):
Ďakujem veľmi pekne, pán predsedajúci. Vážené pani kolegyne, páni kolegovia, ja by som začal veľmi vecne a, a to veľmi zásadným a dôležitým vyhlásením alebo stanoviskom slovenských maloobchodníkov, ktorí tvrdia, že novela Trestného zákona, žiaľ, otvorí obchody zlodejom, a budem ich citovať, čo tvrdia 29. januára 2024, t. j. v pondelok, ak sa nemýlim: „Zlodeji v maloobchode sú čoraz odvážnejší a za posledné roky evidujeme zvýšený nárast prípadov, ktoré však často končia nepotrestané. Schválením práve prerokovávanej novely Trestného zákona sa páchatelia týchto činov stanú prakticky nedotknuteľní a obchody nebudú mať šancu brániť sa. Na dennom poriadku riešime krádeže tovaru z predajní, pričom sa často jedná o organizované skupiny, ktoré presne vedia, do akej hodnoty ukradnutého tovaru im nehrozí prakticky žiadny postih.“ Hovorí Daniel Krakovský, predseda Iniciatívy slovenských maloobchodníkov, s tým, že v súčasnej dobe nie je krádež do hodnoty 266 eur trestným činom. Často tak aj úspešné zadržanie zlodeja spôsobí iba to, že je vec posudzovaná ako priestupok a prípadná pokuta páchateľa nijako nemá dôvod odradiť a mnohí sa neboja krádež zopakovať, a to aj napriek hrozbe väzenia. Ak parlament schváli uvedenú novelu bez riadnej diskusie, mnohí podnikatelia budú musieť platiť vzniknuté škody a ochranu svojho majetku z vlastného vrecka, tvrdí Krakovský, a dodáva, že posunutie hranice malej škody až na úroveň 700 eur je absolútne neprimerané. Pokiaľ zlodej odíde z obchodu s elektronikou, s ukradnutým mobilným telefónom vo vyššej hodnote, alebo plným batohom textilu, nehrozí mu prakticky nič, okrem pokuty. Navyše vymáhanie škody spôsobenej takýmto konaním je zo strany obchodníkov len stratou času bez reálneho výsledku. Ďalej citujem: „Naše obchody sa tak môžu stať eldorádom pre organizované skupiny, kde každý z jej členov ukradne tovar v hodnote nižšej ako malá škoda, aby sa vyhli trestnému stíhaniu a nespravíme s tým absolútne nič,“ dodáva Krakovský. „Akékoľvek snahy o ochranu vlastného majetku opäť raz zaplatia iba a iba podnikatelia.“ Len pre porovnanie, v Poľsku je krádež nad 184 eur trestným činom, pričom obchodníci volajú po návrate tejto sumy na pôvodných 115. My ideme na 700, lebo Slovensko, krajina neobmedzených možností. Už pred zvýšením tejto sumy evidovali nárast drobných krádeží medziročne o viac ako 40 %. To sú všetko dáta, žiadne čísla vystrelené od boku. Ďalej citujem: „Bojovať proti nárastu drobnej kriminality v obchodoch prostredníctvom zvýšenia hraníc spôsobenej škody bez akýchkoľvek ďalších opatrení je absolútne nesprávny postup, na ktorý doplatia obchodníci.“ – uzatvára pán Krakovský s tým, že napríklad v roku ´22 bolo zaevidovaných 11-tisíc bežných krádeží, pričom z nich sa viac ako 35 % udialo v obchodoch a podobných prevádzkach. Obchodníci nemajú záujem plniť väznice horalkovými zlodejmi, na druhú stranu však musí existovať forma trestu, ktorá odrádza potenciálnych páchateľov tejto drobnej kriminality. Nie je totiž možné trestať krádež pokutou len preto, lebo máme problém s preplnenými väznicami. A pôjdem na jeden veľmi konkrétny aj príklad alebo prípad, ktorý sa môže pokojne stať v nasledujúcom nejakom krátkodobom horizonte, nazvem to že hodnotovo deformované trestanie trestnej recidívy takzvaných horalkárov. Na porovnanie teda predkladám príklady, po prvé, opakovanej recidívy, tzv. horalkovej krádeže a, po druhé, krádeže luxusného auta. Poďme teda na veľmi konkrétny a vecný príklad. Dajme tomu, že páchateľ č. 1 sa dopustí dňa 1. februára 2024 krádeže horalky v potravinách za 69 centov, dopustí sa teda priestupku proti majetku, krádež tovaru podľa § 50 ods. 1 zákona č. 372/1990 Zb. o priestupkoch. Následne sa dopustí krádeže chleba za 2,03 eur. Keďže za obdobný priestupok krádeže, páchateľ bol nedávno priestupkovo postihnutý, tak za krádež chleba bude treste stíhaný za trestný čin krádeže podľa § 212 ods. 1 písm. g) Trestného zákona. Pri druhej krádeži teda vznikla škoda vo výške 2,03 eur. Po právoplatnom odsúdení trestným rozkazom sa druhú krádež sa následne 1. júla páchateľ 1 znovu dopustí krádeže balenej bagety za 3,50. Keďže nedávno bol za obdobný čin odsúdený v trestnom konaní, pri tretej krádeži bude trestne stíhaný za prísnejší trestný čin krádeže podľa § 212 ods. 1, ods. 2 písm. b), takzvaná trestná recidíva. A teraz poďme na druhého páchateľa. Ten sa dňa 1. apríla 2023, 2024 dopustí krádeže auta Mercedes-Maybach S 680 v hodnote 310-tisíc eur. Dáme si taký sumár, že páchateľ 1 spôsobil súhrnnú škodu tými horalkami a tou bagetou obloženou vo výške 6,22 eur a páchateľ 2 spôsobil škodu 310-tisíc eur a navyše musel prekonať zabezpečovací systém uzamknutie vozidla toho Mercedesu, toho Maybachu S 680 za 310-tisíc eur. Po schválení tejto novely v spoločnom koši, hodnotovom, v ods. 2 s rovnakou trestnou sadzbou sa ocitne aj páchateľ 1, aj páchateľ 2, čo považujeme za, ja neviem ani to správne slovo povedať, ale dajme tomu že diplomaticky, za extrémne nevyvážené a naozaj asymetrické. Porovnanie platí obdobne aj pre všetky vozidlá v hodnote od 35-tisíc do, do 350-tisíc. Čiže možno sa tam zmestia aj nejaké Aston Martiny, nejaké, nejaké, nejaké Bentley a možno nejaké, nejaké Ferrari ešte. A čo sa týka k tým krádežiam v obchodoch, tak nezriedka sa stáva, že, že páchateľ je pri krádeži prichytený alebo je odhalený pri, pri odchode z predajne ako takej a tovar je vrátený obchodníkovi, čiže v tomto prípade, ak bol tovar v obale a obal nebol poškodený alebo nejako znečistený, tak reálna škoda ani nevznikla. Podľa § 49 ods. 2 Trestného zákona, ak páchateľ skutok spáchal v skúšobnej dobe podmienečného odsúdenia, bude mu možné uložiť iba nepodmienečný trest odňatia slobody. Ak bude mať prednosť trest domáceho väzenia pred takzvaným tým NEPO, teoreticky bude možné páchateľovi 1 uložiť za horalky, chlieb a tú bagetu nepodmienečný trest odňatia slobody a páchateľovi číslo 2, ktorý zobral ten Mercedes-Maybach S 680 za 310-tisíc eur, trest domáceho väzenia alebo aj iný alternatívny trest. A možno som to hovoril príliš zoširoka alebo, alebo dlho, ale ten záver tu bol jasne pomenovaný, je to naozaj neuveriteľné a verím, že aj takéto veľmi konkrétne, veľmi, veľmi jasné a veľmi plastické príklady pochopia alebo pomôžu pochopiť to, že naozaj sme tu v kontakte s veľmi, s veľmi nebezpečnou novelou, ktorá, presne tak ako hovorila aj kolegyňa z Progresívneho Slovenska, by nemala byť prijímaná 76, 77 alebo 79 hlasmi, ale minimálne 90, dokonca aj pán minister Karas, myslím, že predvčerom v TA3 povedal, že by mala byť prijímaná aklamačne, to znamená všetkými nami, ktorí, ktorí tu sme, pretože toto nemôže vznikať popri takomto veľkom odpore verejnosti a dokonca aj veľkej, naozaj mimoriadne veľkej časti zákonodarného zboru. Takže dve veci za mňa k tomuto druhému čítaniu a verím, že ešte nie je neskoro a že sa s tým ešte dá niečo robiť, ale na záver mi ešte dovoľte spýtať sa, ja som taktiež zaregistroval túto knihu, ktorá sa nazýva, že Únos spravodlivosti 2020 – 2023, ale mňa by zaujímalo jedno, že kto to celé platil. Vy, pán Mažgút, možno neviete mi odpovedať alebo poradiť, že kto to platil? Že, že kto platil túto knihu Únos spravodlivosti 2020 – 2023. (Reakcia poslanca Mažgúta.) Pretože ak ministerstvo spravodlivosti, ktoré je tu aj autorom, platilo túto knihu, tak sa vlastne, ako treba ho asi zrušiť, pretože sa priznalo k akémusi únosu spravodlivosti, ktoré sa odohrávalo v roku 2020 a 2023. A ja to teda nerozumiem, že prečo sa takýmto spôsobom k niečomu, k niečomu priznáva. Ja si neviem predstaviť ešte už ako bývalý starosta, že by som zneužil štvortisícovú obec na niečo takéto, nieto ešte že ministerstvo spravodlivosti sa podpíše ako autorský kolektív spolu s úradom vlády za skoncipovanie knihy s názvom Únos spravodlivosti 2020 – 2023. No skutočne neviem, či sa taká situácia už niekedy v minulosti stalo. Bude nás veľmi naozaj zaujímať, že kto sa na tom podieľal, budeme cez info žiadosť žiadať komplet autorský kolektív. Budeme žiadať to, že koľko to celé stálo a určite neplánujeme to nechať len tak. Ďakujem pekne. (Potlesk.)